Id-dinja llum qed tiċċelebra il-Jum Dinji għat-Tfal, ġurnata b'sinjifikat qawwi u li timmarka l-importanza biex kull tifel u tifla jingħataw l-aqwa trobbija possibbli u aċċess għall-edukazzjoni u għas-saħħa. Il-maġġoranza tat-tfal f'Malta jitrabbew u jgħixu mal-familja bijoloġika tagħhom, iżda jeżistu wkoll istanzi fejn it-tfal jinsabu taħt il-kura tal-Istat. Proprju f'din il-ġurnata, il-Ministeru għas-Solidarjetà u l-Ġustizzja Soċjali, il-Familja u d-Drittijiet tat-Tfal ħareġ b'inizjattiva biex joħloq sistema fejn it-tfal taħt il-kura tal-Istat ikollhom aktar għarfien u aċċess għall-oriġini tagħhom, kif ukoll għajnuna emozzjonali ħalli jgħixu l-ewwel snin ta' ħajjithom bl-aktar mod normali. Il-Ministru Michael Falzon qal li d-Direttorat għall-Ħarsien tat-Tfal, fi ħdan il-Fondazzjoni għas-Servizzi ta' Ħarsien Soċjali (FSWS), se jkun qed jippromwovi l-idea ta' life story book biex dawn it-tfal jibnu huma stess sekwenza tal-ewwel esperjenzi f'ħajjithom. Dan bil-għan li jiġu indirizzati sitwazzjonijiet fejn ikun hemm nuqqas ta' informazzjoni dwar l-oriġini tal-familja bijoloġika tagħhom kif ukoll l-ewwel esperjenzi fil-ħajja tat-tfal. L-idea ta' life story book għandha l-għan li b'mod gradwali tibni stampa tat-tfulija ta' dawn il-minuri filwaqt li tagħtihom aktar possibbiltà għal informazzjoni dwar l-identità tagħhom. Dan il-life story book huwa mmirat biex ikun ta' sors utli għall-foster carers, għas-social workers u anke għall-ġenituri adottivi sabiex iservi ta' gwida għalihom. Il-Ministru Michael Falzon qal li l-punt ċentrali huwa li nisimgħu u nifhmu lit-tfal waqt li jħallu r-rekordji tagħhom f'dan il-ktieb. Dan filwaqt li naraw u nħeġġu lit-tfal jinterpretaw huma stess l-iktar avvenimenti importanti f'ħajjithom. Dan l-istorybook se jkun qed jinkludi suġġetti importanti relatati mal-ħajja tat-tfal bħal: Id-drittijiet u d-doveri tat-tfal Id-delizzji favoriti tagħhom Ritratti mal-familja jew fir-residenza li qed jgħixu Ritratti u memorji tal-familja bijoloġika tagħhom Dubji u feedback pożittiv dwar il-membri tal-familji tagħhom fost l-oħrajn